Tirana Püha Pauluse katedraal
Püha Pauluse katedraal (albaania keeles Katedralja e Shën Palit) on suurim katoliiklik kirik Albaania pealinnas Tiranas. Postmodernistlik sakraalehitis koos kellatorniga kuulub Tiranë-Durrëse roomakatoliku peapiiskopkonna (ladina keeles Archidioecesis Tiranensis-Dyrracena) valdusse. Peaportaali vasakul küljel paiknev vitraaž kujutab paavst Johannes Paulus II-t ja kosovoalbaania päritolu ema Teresat. Katedraali sissepääsu ees on ka püha ema Teresa skulptuur.